ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2, τρίτο εδάφιο, στοιχείο γ) της Συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2001/0177 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2, τρίτο εδάφιο, στοιχείο γ) της Συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων

1. ΕΙΣΑΓΩΓΗ

Το άρθρο 251 παράγραφος 2, τρίτο εδάφιο, στοιχείο γ) της Συνθήκης ΕΚ προβλέπει ότι η Επιτροπή γνωμοδοτεί για τις τροπολογίες που πρότεινε το Ευρωπαϊκό Κοινοβούλιο σε δεύτερη ανάγνωση.

Ο κανονισμός είναι μια από τις δύο προτάσεις που αποτελούν μέρος της «νομοθετικής δέσμης για τις ζωονόσους» που ενέκρινε η Επιτροπή την 1η Αυγούστου 2001 ως COM (2001) 452 τελικό :

- μια οδηγία του Ευρωπαϊκού Κοινοβουλίου και του Συμβουλίου για την παρακολούθηση των ζωονόσων και των ζωονοσογόνων παραγόντων, για την τροποποίηση της απόφασης 90/424/EOK [1] του Συμβουλίου και την κατάργηση της οδηγίας 92/117/EOKτου Συμβουλίου [2]: 2001/0176 (COD) [3]

[1] ΕΕ L 224, 18.8.1990, σελ. 19. Απόφαση όπως τροποποιήθηκε τελευταία από τον κανονισμό (ΕΚ) αριθ. 806/2003 του Συμβουλίου (ΕΕ L 122, 16.5.2003, σελ. 1).

[2] ΕΕ L 62, 15.3.1993, σελ. 38. Οδηγία όπως τροποποιήθηκε τελευταία από την οδηγία 1999/72/EK του Ευρωπαϊκού Κοινοβουλίου και του Συμβουλίου (ΕΕ L 210, 10.8.1999, σελ. 12).

[3] ΕΕ C 304 E, 30.10.2001, σελ. 250.

- ένα κανονισμό του Ευρωπαϊκού Κοινοβουλίου και του Συμβουλίου για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων: 2001/0177 (COD) [4].

[4] ΕΕ C 304 E, 30.10.2001, σελ. 260.

Οι δύο προτάσεις εξετάστηκαν συγχρόνως με τη διαδικασίας συναπόφασης, εξαιτίας της συνάφειας των δύο κειμένων. Η νέα οδηγία καταργεί την οδηγία 92/117/EOK και περιλαμβάνει τις χρηματοδοτικές διατάξεις τόσο για τη νέα οδηγία όσο και για το νέο κανονισμό.

Σε δεύτερη ανάγνωση το Ευρωπαϊκό Κοινοβούλιο ενέκρινε την κοινή θέση για την οδηγία και, ως εκ τούτου, η παρούσα γνωμοδότηση δεν καλύπτει την οδηγία.

Όσον αφορά τον κανονισμό, οι καρποφόρες συζητήσεις που πραγματοποιήθηκαν μεταξύ των τριών θεσμικών οργάνων για την προετοιμασία της δεύτερης ανάγνωσης, είχαν ως αποτέλεσμα να εγκρίνει η ολομέλεια του Ευρωπαϊκού Κοινοβουλίου στις 19 Ιουνίου 2003 6 τροπολογίες τις οποίες το Συμβούλιο είχε δηλώσει ότι θα μπορούσε να εγκρίνει.

2. ΙΣΤΟΡΙΚΟ

- Η Ευρωπαϊκή Επιτροπή ενέκρινε τις προτάσεις: 1 Αυγούστου 2001 [5]

[5] COM (2001)452 τελικό, της 1.8.2001.

- Η Ευρωπαϊκή Οικονομική και Κοινωνική Επιτροπή γνωμοδότησε για τις δύο προτάσεις: 20 Φεβρουαρίου 2002 [6]

[6] ΕΕ C 94, 18.4.2002, σελ. 18.

- Το Ευρωπαϊκό Κοινοβούλιο γνωμοδότησε σε πρώτη ανάγνωση για τις δύο προτάσεις: 15 Μαΐου 2002 [7]

[7] Γνώμη του EΚ της 15ης Μαΐου 2002 (δεν έχει ακόμη δημοσιευθεί στην ΕΕ).

- Οι δύο αναθεωρημένες προτάσεις της Επιτροπής εγκρίθηκαν στις: 27 Νοεμβρίου 2002 [8]

[8] COM (2002) 684 τελικό, της 27.11.2002.

- η πολιτική συμφωνία στο Συμβούλιο για τις δύο προτάσεις επιτεύχθηκε στις: 28 Νοεμβρίου 2002 (ειδική πλειοψηφία με την υποστήριξη της Επιτροπής)

- οι κοινές θέσεις για κάθε πρόταση εγκρίθηκαν στις: 20 Φεβρουαρίου 2003 [9]

[9] ΕΕ C 90E, 15.4.2003, σελ. 9 και σελ. 25 αντίστοιχα για την οδηγία (κοινή θέση (ΕΚ) αριθ. 13/2003) και για τον κανονισμό (κοινή θέση (ΕΚ) αριθ. 14/2003).

- η σύσταση για τη δεύτερη ανάγνωση εγκρίθηκε από το Ευρωπαϊκό Κοινοβούλιο στις: 19 Ιουνίου 2003

3. ΣΤΟΧΟΣ ΤΗΣ ΠΡΟΤΑΣΗΣ

Στόχος της «νομοθετικής δέσμης για τις ζωονόσους» είναι η αναθεώρηση και η αντικατάσταση της οδηγίας 92/117/EOK του Συμβουλίου για τα μέτρα προστασίας από ορισμένες ζωονόσους και ορισμένους ζωονοσογόνους παράγοντες στα ζώα και στα προϊόντα ζωικής προέλευσης προκειμένου να αποφευχθούν οι εστίες λοιμώξεων και δηλητηριάσεων που οφείλονται στα τρόφιμα.

Ο κανονισμός για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων προβλέπει τη σταδιακή εφαρμογή αποτελεσματικών μέτρων για τον έλεγχο συγκεκριμένων τροφιμογενών ζωονοσογόνων παραγόντων, κυρίως για συγκεκριμένους πληθυσμούς ζώων αλλά πιθανώς και σε άλλα στάδια της τροφικής αλυσίδας, όπου χρειάζεται, προκειμένου να μειωθεί ο κίνδυνος που οι παράγοντες αυτοί προκαλούν στη δημόσια υγεία. Κύριος στόχος είναι ο έλεγχος της σαλμονέλας όπου αυτή έχει επιπτώσεις στη δημόσια υγεία σε κρίσιμες κατηγορίες ζώων. Οι στόχοι του κανονισμού είναι:

- ο προοδευτικός καθορισμός κοινοτικών στόχων για τη μείωση του επιπολασμού των συγκεκριμένων ζωονοσογόνων παραγόντων και για την εφαρμογή σχετικών εθνικών προγραμμάτων ελέγχου.

- να εξασφαλίσει μια διαδικασία μέσω της οποίας η εφαρμογή συγκεκριμένων μέτρων ελέγχου θα μπορεί να υπόκειται σε συγκεκριμένες απαιτήσεις ή περιορισμούς.

- να εξασφαλίσει κανόνες για το εμπόριο και την εισαγωγή ζώντων ζώων και αυγών προς επώαση.

- να καθορίσει συγκεκριμένες απαιτήσεις σχετικά με τους ζωικούς πληθυσμούς που καλύπτονται από τα μέτρα ελέγχου και, όπου χρειάζεται, μετά από την εκπνοή των μεταβατικών περιόδων.

4. Γνώμοδοτηση της Επιτροπής για τισ τροπολογίες του ευρωπαϊκού κοινοβουλιου στην κοινή θέση σχετικά με τον κανονισμό του Ευρωπαϊκού Κοινοβουλίου και του Συμβουλίου για τον έλεγχο της σαλμονέλας και άλλων συγκεκριμένων τροφιμογενων ζωονοσογονων παραγόντων (2001/0177 (COD))

4.1. Τροπολογίες που αποδέχεται η Επιτροπή

* Η τροπολογία 2 για το αποτέλεσμα των αναλύσεων κόστους / οφέλους που θα πρέπει να υποβάλει η Ευρωπαϊκή Επιτροπή κατά τον καθορισμό κοινοτικών στόχων είναι αποδεκτή, καθώς αποφεύγει την παρερμηνεία της λέξης «ευνοϊκής» που αναφέρεται στην κοινή θέση. Η Επιτροπή διευκρίνισε την πρόθεσή της μέσω δήλωσης (βλ. παράρτημα). Η τροπολογία δεν εμποδίζει την εφαρμογή της αρχής των προκαταρκτικών αναλύσεων κόστους / οφέλους κατά το καθορισμό κοινοτικών στόχων δυνάμει του κανονισμού.

* Η τροπολογία 6, η οποία αφορά το άρθρο 1 παράγραφος 1, είναι αποδεκτή καθώς διευκρινίζει περαιτέρω το στόχο του κανονισμού και συνάδει με το άρθρο 1 παράγραφος 2 στοιχείο α).

* Η τροπολογία 7 για το πεδίο των κοινοτικών στόχων κατά τις μεταβατικές περιόδους είναι αποδεκτή. Το πρώτο μέρος της τροπολογίας σχετικά με τη χρήση ιστορικών στοιχείων για τον ορισμό των οροτύπων σαλμονέλας που αποτελούν το στόχο για τα σμήνη αναπαραγωγής του Gallus Gallus κατά τη μεταβατική περίοδο, εξασφαλίζει περισσότερη ευελιξία από το κείμενο της κοινής θέσης για τη χρήση των διαθέσιμων στοιχείων με τον καταλληλότερο τρόπο. Η Επιτροπή διευκρίνισε την πρόθεσή της μέσω δήλωσης (βλ. παράρτημα). Το δεύτερο μέρος της τροπολογίας μπορεί να γίνει αποδεκτό διότι συνάδει με τη γενική αρχή που καθορίζεται στο άρθρο 4 παράγραφος 4, να καθοριστούν στόχοι για τη βάση των αναλύσεων κόστους / οφέλους.

* Οι τροπολογίες 8, 9 και 10 οι οποίες αφορούν το παράρτημα ΙΙΙ σχετικά με τα συγκεκριμένα κριτήρια για τον καθορισμό των οροτύπων σαλμονέλας που έχουν σημασία για τη δημόσια υγεία, είναι αποδεκτές. Η τροπολογία 8 έχει όμοιο στόχο με το πρώτο μέρος της τροπολογίας 7. Η τροπολογία 9 κάνει αναφορά στις ζωοτροφές, γεγονός που συνάδει με την ανάγκη να θεωρούνται οι ζωοτροφές πηγή μόλυνσης των ζωικών πληθυσμών. Τα εθνικά προγράμματα ελέγχου οφείλουν να καλύπτουν τη βιομηχανία ζωοτροφών. Η τροπολογία 10 προσθέτει στον κατάλογο των κριτηρίων το ερώτημα εάν οι ορότυποι έχουν χαρακτηριστικά που τους καθιστούν ιδιαίτερα επικίνδυνους για τους ανθρώπους. Η Επιτροπή μπορεί να υποστηρίξει αυτή την τροπολογία.

4.2. Τροπολογίες που απορρίφθηκαν από την Επιτροπή

Δεν υπάρχουν.

5. ΣΥΜΠΕΡΑΣΜΑΤΑ

Δυνάμει του άρθρο 250 παράγραφος 2 της Συνθήκης, η Επιτροπή τροποποιεί την πρότασή της όπως αναφέρεται ανωτέρω.

ΠΑΡΑΡΤΗΜΑ

Δηλώσεις της Επιτροπής στο πλαίσιο της δεύτερης ανάγνωσης για την πρόταση κανονισμού του Ευρωπαϊκού Κοινοβουλίου και του Συμβουλίου για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων

Για το άρθρο 4 παράγραφος 4 στοιχείο (γ):

Η Επιτροπή δηλώνει ότι, για το άρθρο 4 παράγραφος 4 στοιχείο γ), θα λάβει δεόντως υπόψη τα αποτελέσματα των αναλύσεων κόστους / οφέλους και άλλους θεμιτούς παράγοντες. Δεν θα προτείνει στόχους οι οποίοι θα μπορούσαν να έχουν δυσανάλογο κόστος σε σύγκριση με τα αναμενόμενα πλεονεκτήματα της κοινοτικής ενέργειας.

Για το άρθρο 4 παράγραφος 5, εδάφιο 2

Η Επιτροπή δηλώνει ότι, όσον αφορά τη χρήση δεδομένων για τη σαλμονέλωση στον άνθρωπο τα οποία συλλέγονται μέσω των συστημάτων παρακολούθησης τη ΕΕ για τον ορισμό των οροτύπων σαλμονέλας που έχουν σημασία για τη δημόσια υγεία, θα λάβει υπόψη τόσο τα ιστορικά δεδομένα όσο και πρόσφατες τάσεις, όπως αρμόζει στις περιστάσεις.